NAŢIONALISM. ETNIE. RASISM. DISCRIMINARE

 

 

Naţionalism

 

Naţionalismul ca termen, ca fenomen se consideră că nu a existat sau nu a fost recunoscut până la sfârşitul secolului al XVIII-lea.

Folosirea europeană timpurie, în general, eforturile făcute de un grup lingvistic, religios şi/sau etnic de a câştiga putere politică, în scopul de a răspunde nevoilor “naţiunii” lui.

Începând din 1945, naţionalismul a ajuns să fie echivalat cu mişcările anti-coloniale care au corespuns rareori paradigmei secolului al XIX-lea de comunitate omogenă.

Părerea că fiecare stat este o noţiune sau că toate statele suverane sunt state naţionale, a contribuit la dezorientarea oamenilor în înţelegerea realităţilor politice.

Un stat este o organizaţie legală şi politică, având dreptul de a pretinde ascultare şi loialitate din partea cetăţenilor săi1.

O naţiune este o comunitate de oameni ai cărei membri sunt uniţi prin simţul solidarităţii, printr-o cultură comună, o conştiinţă naţională2.

Deşi anevoioasă din punct de vedere lingvistic, s-ar putea trasa o distincţie clară între “naţionalism”, ca fenomen ce implică o revendicare a puterii politice de către un grup omogen din punct de vedere etnic şi lingvistic, sau au alt mod, şi “statism”, fot ca o revendicare a puterii politice de către un grup care se auto-defineşte mai degrabă în termenii graniţelor politice şi/sau teritoriale existente, decât într-un sens personal al solidarităţii3.

Un alt punct de vedere face să se dea crezare în mai mare măsură afirmaţiei că naţionalismul răspunde unui impuls natural, de stabilire a identităţii unei comunităţi, separat de puterea statului: “Statul şi naţiunea sunt legate acum ca slujitori ai celor mai înalte ambiţii ale omului … Într-un fel, statul a devenit un substitut al lui Dumnezeu; dacă este aşa, naţionalismul este un substitut al religiei”4.

Conceptul de naţiune, apariţia şi dezvoltarea noţiunii, au constituit şi constituie subiectul a numeroase preocupări în ştiinţele istorice, în sociologie, în etnografie etc., prilejuind vii dezbateri, precum şi ascuţite influenţări ideologice.

Explicaţiile date noţiunii de către diferiţi autori, sunt strâns legate de concepţia lor despre societate, în ansamblu. Iată câteva dintre aceste concepţii:

Ernest Renau, afirma: “O naţiune este un suflet, un principiu spiritual Unul este în trecut, celălalt în prezent. Unul este posedarea în comun a unei bogate moşteniri de amintiri, celălalt este consimţământul actual, dorinţa de a trăi împreună, voinţa de a continua valorificarea moştenirii indivizibile primite”5.

Pentru M. Djuvara: “naţiunea se deosebeşte prin aceea că are un subiect comun, şi anume aspiraţiuni şi sentimente care domină pe toţi membrii săi. Caracteristica naţiunii se va găsi pe terenul psihologic, şi anume în voinţa de a trăi împreună”6.

“Noi, fixăm ca principale trei stări de evoluţie pentru conştiinţa de comunitate:

· conştiinţa comunităţii de origine;

· conştiinţa comunităţii de limbă;

· conştiinţa comunităţii de destin”7.

 

Specificul naţiunii, pe plan economic, este o comunitate de viaţă economică care se exprimă în existenţa pieţei naţionale. O altă trăsătură esenţială o reprezintă comunitatea de teritoriu. Existenţa şi dezvoltarea naţiunii sunt de neconceput fără existenţa unui teritoriu stabil, deci fără o comunitate teritorială pentru toţi oamenii care compun naţiunea respectivă.

Printre trăsăturile definitorii ale naţiunii, se înscrie la loc de frunte şi comunitatea de limbă. Unitatea limbii şi dezvoltarea ei nestânjenită constituie una dintre condiţiile cele mai importante pentru dezvoltarea şi amplificarea schimbărilor, pentru dezvoltarea spirituală a naţiunii, etc.

Naţionalismul8 rămâne o sursă de conflicte de nebănuit. Un exemplu este rivalitatea dintre Renanii, Fustelii, pe de o parte, şi Momsenii şi Stransii, pe de altă parte, în ceea ce priveşte soarta Alsaciei şi Lorenei.

Naţionalismul “înseamnă, mai întâi, dragostea de patrie, dar, fireşte, după cum a scris Romain Gary “patriotismul înseamnă a-i iubi pe ai tăi; naţionalismul înseamnă a detesta pe alţii”, simţind că înăuntrul sufletului, sentimentul nobil poate deveni pervers. Şi ca naţionalismul să fie definit precis de către o ideologie politică, care aduce explicaţie problemelor neamului omenesc, nu putem uita posibilele devieri: de la Naţiunea Şovină se trece la iraţional şi foarte repede la un pretins consens totalitar.

Naţionalismul presupune mai întâi o durată a sentimentului de apartenenţă la un grup extins. Astfel, regăsim patriotismul, simpla dragoste de oameni şi de lucruri care constituie acest grup extins. El devine apoi sentiment naţional: apartenenţa la o comunitate care înglobează familiile, cercurile prieteneşti ale oraşului, satului, provinciei. Aceste caracteristici sunt competente cu o alta, şi anume sentimentul puternic care ne face să gândim că Naţiunea căreia îi aparţinem este superioară oricărei alta. Dacă acest sentiment se bazează pe ideea de rasă, ajungem la forma cea mai oribilă, la cel mai extrem naţionalism, al cărui exemplu este nazismul.

Naţionalismul nu a fiinţat niciodată singur, el a întâlnit întotdeauna alte curente de gândire şi emoţie (internaţionalism proletar, internaţionalizarea bisericilor etc.)9.

În acelaşi filon, curentul “supranaţional” vede în abandonul conceptului îngust al naţionalismelor, mijlocul pentru unirea naţiunilor. Acesta este fundamentul Uniunii Europene care, de 50 de ani trăieşte într-o ambiguitate: Super-Naţiune sau Super-Stat?10.

De fapt, naţionalismul de astăzi se luptă cu două mişcări esenţiale: liberalismul, ale cărui limite sunt cunoscute şi socialismul.

 

Naţionalisme central-europene

Mulţi lideri politici occidentali au crezut perenă ideea conform căreia atât în Europa centrală, cât şi în Balcani, a existat o potrivire totală şi simplă între teritoriu, stat şi naţiune. De aici, prima confuzie frecventă între conceptele de cetăţenie, naţionalitate şi dificultatea de a stabili o definiţie viabilă şi satisfăcătoare a noţiunii de “minoritate naţională”.

După 1989, aceste ţări au înţeles ce sacrificii implică democraţia veritabilă şi sistemul economic liberal.

“Este frapant să constatăm că în Europa centrală şi orientală, din punct de vedere istoric, tendinţa de diferenţiere a avut prioritate asupra celei de accente grave. Găsim aici confuzia a două principii fundamentale de drept internaţional: dreptul la autodeterminare şi cel al integrităţii naţionale a statelor”11.

Odată cu căderea comunismului, izbucnirea războaielor civile, devenea inevitabilă.

Cele două Europe de astăzi se contrazic. Europa celor 15 se îndreaptă spre un fel de federaţie şi se minunează de trezirea brutală a 

 

Etnie sau Grup etnic; Evoluţii conceptuale

 

Conceptul de “etnie” vine de la “ethnos”, care, în Grecia, nu avea conotaţie rasială, ci desemna popoare care nu adoptaseră modelul politic şi social elen, al cetăţii-stat. În franceză, la sfârşitul secolului al XIII-lea, termenul de “etnie” desemna societăţile amerindiene, africane şi asiatice, pentru a le separa de cele europene. În literatura anglofonă, chiar la începutul secolului XI, termenul de “ethnie” a desemnat grupurile de populaţii care nu erau engleze ori americane.

Majoritatea definiţiilor date în prezent “etniei” insistă mai mult asupra elementelor culturale decât asupra celor biologice.

Un comitet al UNESCO, de experţi, în probleme rasiale, distingea între conceptul de rasă, referitor la un grup sau o populaţie şi cel de etnie care se referă la o entitate culturală, cu sau fără trăsături fizice distincte.

Chiar dacă termenul “etnic” pare să fie cel mai larg folosit, el este cel mai adesea definit prin referirea la elementele culturale.

Termenii “etnie” şi “grup etnice” sau “minoritate etnică” sunt intrinsec legaţi de trăsăturile culturale distincte ale persoanelor avute în vedere, deci de identitatea culturală a acestora şi a grupului pe care îl formează12.

Alţi autori consideră că cea mai mare parte a elementelor constitutive ale conceptului de minoritate, ar putea fi raportate la etnicitate, enumerând factorul lingvistic, pe cel religios şi cultural, aceasta ar însemna însă să plasăm între conceptul de minoritate şi elementele care-l disting – cultura, limba, religia -, conceptul de etnie care este mai mult sociologic şi antropologic decât juridic, într-o construcţie în trepte, nejustificată din punct de vedere logic, ştiinţific sau axiologic.

Elementul cultural este foarte important pentru menţinerea identităţii persoanelor şi minorităţilor, fiind cel mai intim legat de identitatea lor distinctă.

Documentele internaţionale folosesc, aşa cum am văzut, noţiunile de minoritate lingvistică sau religioasă, pornind exclusiv de la faptul că sunt caracterizate exclusiv sau în principal prin limba pe care o vorbesc sau religia pe care o practică.

Noţiunile de etnicitate, de etnie sau grup etnic, de-a lungul acestui secol, au suportat schimbări şi evoluţii substanţiale, atât în sfera lor de cuprindere a fenomenului la care se referă, cât şi, mai ales, în înţelesul lor, mereu reconsiderat în ştiinţele sociale.

După criteriul, dominant biologic, conceptul şi termenul de etnie erau echivalente cu noţiunea de rasă umană, iar sintagma de grup etnic, sinonimă cu cea de grup rasial (H.C. Warren, 1934).

James Drever, în 1966, explică termenul etnie ca având sensul de “Tribal”; “legat de grupuri rasiale”. O astfel de viziune a stat la baza unor ideologii extremiste şi teorii, potrivit cărora popoarele şi rase se scindau în superioare şi inferioare, “civilizate şi necivilizate”.

După anii patruzeci, etnia este înţeleasă mai mult ca o comuniune spirituală a membrilor grupului, în care aceştia se identifică cu modele de conduită comune, cu credinţele, obiceiurile, valorile grupului respectiv. Arthur Reber, în 1985, consideră că “în mod intenţionat denumirea de grup etnic a fost extinsă asupra oricărui grup uman ai cărui indivizi au tradiţii culturale comune şi trăiesc un sentiment al identităţii.

Pentru a detaşa sensul de grup etnic de cel de grup rasial, a apărut termenul de naţionalitate, echivalent celui de etnie; şi, în loc de minorităţi etnice, denumirea de minorităţi naţionale. Atributul naţional este echivalent atributului popular şi ambii termeni sunt utilizaţi în funcţie de contextul lingvistic.

În general, atributul etnic se păstrează pentru a exprima ideea de provenienţă, de descendenţă; iar cel de naţionalitate, pentru a exprima mai mult apartenenţa la grupul respectiv.

Discriminarea

 

Oamenii se deosebesc statistic, ca mulţimi, atât din punct de vedere natural, mai ales prin culoare pielii, ca rase, cât şi din punct de vedere cultural, mai ales prin limba vorbită, ca etnii. Aceste aspecte constituie motive obiective de delimitare a raselor şi etniilor, pe care interesele subiective riscă însă să le accentueze şi să le pervertească în motive de dominare şi chiar de suprimare. Şi, cum inclusiv relaţiile dintre rase (etnii) presupun un raport de forţă, devine evident că rasa (etnia) care domină, accede sistematic spre poziţii sociale majore, impunându-se astfel ca majoritară13.

Discriminarea, ca raport cantitativ de forţă, impune compensări calitative. Astfel, majoritarii, simţindu-se suficienţi din punct de vedere calitativ, neglijează aspectele cantitative de prudenţă, pregătire, efort şi unitate, în timp ce minoritarii, simţindu-se insuficienţi din punct de vedere cantitativ, sunt condiţionaţi de viaţă să încerce compensarea din punct de vedere calitativ, printr-un plus de prudenţă, pregătire, efort şi unitate, aşa cum, istoric, au dovedit-o evreii.

Evoluţia relaţiei dintre rasa dominantă şi rasele dominate depinde atât de intensitatea dominării, cât şi de compatibilitatea culturilor raselor respective. Astfel, dacă dominarea este intensă, iar culturile sunt: 

· compatibile, cultura rasei dominate poate să devină o subcultură a culturii dominante, iar rasa respectivă să fie astfel asimilată, precum în cazul secuilor de către maghiari;

· incompatibile, cultura rasei dominate riscă să devină contracultură faţă de cultura dominantă, iar rasa respectivă să încerce astfel separarea, în timp ce la rasa dominantă se constată reprimarea, inclusiv prin expulzare sau chiar prin exterminare, forma de masă a exterminării constituind-o genocidul, precum în cazul armenilor de către turci.

Dacă însă dominarea este relativă, iar culturile sunt:

· compatibile, rasele pot coexista prin pluralism, precum în cazul celor trei comunităţi etnice din Elveţia;

· incompatibile, rasele riscă conflictul, inclusiv în forma războaielor interetnice, precum în cazul celor trei comunităţi etnice şi religoase din Bosnia.

 

Definiţia dată discriminării, în documentele menţionate, este bazată pe elemente obiective, ea presupune o deosebire, o excludere, o restricţie sau o preferinţă.

Ca tipuri de acţiuni pe care le include discriminarea, documentele internaţionale se referă la deosebirile, excluderea, restrângerea, limitarea sau preferinţele bazate pe rasă, culoare, ascendenţă, origine etnică sau naţională.

Convenţia internaţională cu privire la eliminarea tuturor formelor de discriminare rasială, adoptată de ONU, în 1965, dă definiţia cea mai completă şi mai cunoscută a discriminării, ca vizând orice deosebire, excludere, restricţie sau preferinţă, fondată pe rasă, culoare, ascendenţă sau origine naţională sau etnică, care are ca drept scop sau efect de a distruge, ori a compromite recunoaşterea, beneficiul sau exercitarea, în condiţii de egalitate, a drepturilor şi libertăţilor fundamentale ale omului, în domeniile politic, economic, social, cultural sau în orice alt domeniu al vieţii publice14.

Este de remarcat faptul că această definiţie, precum şi definiţiile date de alte convenţii, nu se limitează la discriminarea pe motiv de rasă în sens restrâns, ci include şi discriminarea bazată pe originea naţională sau etnică, referindu-se astfel în întregime şi la persoanele care fac parte din minorităţi.

Sfera extrem de largă de acte, domenii şi drepturi la care se referă definiţia, este confirmată şi de prevederile art. 5, care se referă la drepturile omului la tratament egal, siguranţă personală şi protecţie, drepturi politice, drepturi civile, drepturi economice, sociale şi culturale, accesul în orice locuri şi la orice servicii destinate publicului, în exercitarea cărora Statele se angajează să interzică şi să elimine discriminarea sub orice forme.

R. Beaupain15 a întocmit o listă a motivelor pentru discriminare, în mai multe domenii, ajungând la următoarele categorii: rasă, culoare, origine etnică, limbă, naţionalitate, origine naţională, origine socială, statut social, sex, situaţie familială, răspunderi familiale, origine ideologică, opinie politică, religie, apartenenţă sindicală, vârstă, handicap, cazier, viaţa privată, orientare sexuală.

Noţiunea de discriminare este astfel legată de tratamentul acordat unei persoane, în raport cu cel de care se bucură o altă persoană sau alte persoane, ea rezultă dintr-o acţiune sau inacţiune care duce la o inegalitate de tratament16. Desigur, trebuie să fie o inegalitate nejustificată, conform legii, deoarece în viaţa de zi cu zi au loc alegeri, selecţii care nu sunt interzise – bazate pe criterii de competenţă, studii, profesionalism. Deci, actele de diferenţiere, acţiuni sau misiuni, chiar dacă pot părea nedrepte sau arbitrare, nu devin ilegale decât dacă încalcă un drept la unei persoane sau egalitatea în drepturi şi libertăţi cu alte persoane.

Practica internaţională arată că interzicerea discriminării vizează nu numai acţiuni, în sensul de politici sau acte de conduită deliberate din partea statelor, instituţiilor, ori a unor persoane, asociaţii, de a crea sau menţine discriminarea pe motive de rasă, culoare sau origine naţională, ci şi omisiunea din partea autorităţilor unui stat de a elimina asemenea acte sau practici, ca şi politicile şi actele de conduită sau omisiunile care, fără a urmări în mod deliberat acest scop, au ca efect crearea sau menţinerea unei discriminări17.

 

Rasism

 

Termenul “rasă” este folosit în diverse forme şi variază foarte mult. În Germania nazistă, evreii erau consideraţi a fi o rasă, după care s-a afirmat că erau “numai” un grup etnic. Mai târziu a existat tendinţa de a privi toate minorităţile, fie cea a negrilor, mexicanilor, indienilor, emigranţi din Europa, Asia, ca minorităţi “etnice”.

Din punctul de vedere al biologilor, specia umană are origine unică, iar aşa-numitele rase ale omenirii erau, din punct de vedere statistic, numai grupuri care se puteau distinge.

Conceptul de rasă, aşa cum era folosit de biologi, era privit ca irelevant pentru explicarea diferenţelor politice dintre fiinţele umane, şi s-a sugerat că explicarea motivului pentru care astfel de diferenţe erau privite ca decurgând din rasă, să fie lăsată sociologilor.

Sociologii au răspuns acestei provocări în trei moduri:

Primul, era asimilarea tuturor problemelor rasiale, în categoria probleme etnice.

Al doilea, era recunoaşterea faptului că diferenţele rasiale existau şi că deseori ele acţionau ca marcaje pentru acordarea diferenţiată a drepturilor, dar şi limitarea gradului de aplicare a termenului “rasă” şi negarea că el ar avea vreo semnificaţie justificatoare.

Al treilea, era folosirea termenului de “situaţie de relaţii de rasă” pentru a se face referire la situaţii marcate de rasism.

Cea de-a treia alternativă părea să grupeze laolaltă acele situaţii marcate de un conflict sever, exploatare, opresiune şi discriminare, indiferent dacă erau bazate pe marcaje fenotipice sau nu, şi să accepte toate acele situaţii care erau marcate de justificări rasiste, cum ar fi situaţiile relaţiilor de rasă.

Potrivit acestui punct de vedere, existau trei elemente implicate într-o situaţie de “relaţie de rasă”. În primul rând, era o situaţie de conflict sever, discriminare, exploatare, opresiune, mergând dincolo de ceea ce este normal într-o piaţă liberă a muncii.

În al doilea rând, această situaţie exista nu numai între indivizi, ci şi între categorii de oameni, astfel că individul nu se putea mişca în xx de la o categorie la alta.

În al treilea rând, o astfel de situaţie era justificată de grupuri puternice, în termenii unui fel de teorie deterministă (de obicei, genetică sau biologică), care afirma că poziţia diferitelor categorii sau grupuri nu putea fi alta decât era.

 

Explicaţiile psihologice ale rasismului

Cea mai influentă teorie în studiul relaţiilor rasiale, în anii ’50, era teoria care căuta să explice comportamentul rasist, ca datorat tensiunilor psihice existente în personalitate18.

O altă versiune a teoriei a fost dezvoltată de John Dollard. În conformitate cu această teorie, frustrările puternice determină în mod inevitabil un comportament agresiv faţă de cel care provoacă frustrarea.

 

Rasismul instituţionalizat

Există cel puţin patru sensuri în care poate fi cunoscut rasismul instituţionalizat19 :

1. Deşi instituţiile nu sunt guvernate de rasişti “psihologici” sau adepţi ai teoriei rasiste, ei pot face subiectul unui rasism inconştient.

2. Discriminarea pe motive rasiale există, dar este dificil de demonstrat. Cea mai importantă dovadă ar fi existenţa unei dezavantajări evidenţiate în efectele asupra minorităţilor.

3. Motivele pentru care agenţii economici de culoare au rezultate slabe în procesele obişnuite ale pieţei sunt greu de înţeles, iar rezultatele lor greu de corectat, acest lucru fiind posibil doar prin intervenţia în procesele pieţei pentru a asigura succesul unor agenţi de culoare.

4. Discriminarea pe motive rasiale nu există, dar este un fapt evident că există oameni săraci şi dezavantajaţi şi că o mare parte a populaţiei de culoare se regăseşte în rândurile acestora.

 

Rasismul se bazează pe prejudecata că anumite rase sunt superioare altora, cazul cel mai cunoscut este cel reprezentat de ideea că rasa albă este superioară celei negre.

Această “superioritate” a fost contrazisă de cercetările oamenilor de ştiinţă şi s-a constatat că nu există diferenţe semnificative, în funcţie de apartenenţa la o rasă, sub aspectul capacităţilor intelectuale, temperamentului şi moralităţii.

Rasismul a existat şi există încă, deoarece anumiţi oameni, sau anumite grupuri au interesul să justifice faptul că îi stăpânesc sau îi domină pe alţii şi că acest lucru este motivat prin inferioritatea celor dominaţi.

 

Rădăcinile rasismului sunt, în principal, următoarele: 

	- rădăcini biologice:
	diferenţele evidente de culoare şi fizionomie produc aversiune unor oameni.

	- rădăcini economice:
	având nevoie de forţă de muncă ieftină, sau de bogăţiile din colonii, albii au creat forme de sclavie şi lagăre de muncă forţată, sub pretextul inferiorităţii rasiale.

	- rădăcini psihologice:
	diferenţa este trăită ca un pericol, ca o teamă. În general, teama constituie baza intoleranţei şi creşte mai ales în perioadele de nesiguranţă economică; din acest motiv, rasismul actual se dezvoltă pe fond de criză şi şomaj.


 

Formele rasismului20:

	- rasismul violent:
	cel în care ura de rasă ia forma atentatelor la bunurile, integritatea sau chiar viaţa altora: incendieri, terorism, masacru.

	- rasismul obişnuit:
	cel manifestat prin exprimări defavorabile, atitudini răutăcioase.

	- rasismul mascat:
	care se poate ascunde în fiecare dintre noi şi se manifestă prin expresii care îi pune în situaţii de inferioritate pe alţii, cum ar fi: “asta-i ţigănie”, “munceşti ca un negru”, “zgârcit ca un scoţian”.

	- rasismul meschin:
	se manifestă prin segregarea rasială în locuri publice, interzicerea căsătoriilor inter-rasiale. Aceste forme au fost interzise prin lege în ţările ale căror constituţii se bazează pe drepturile omului.

